HU Az Európai Unió Hivatalos Lapja L 83/35

A BIZOTTSÁG HATÁROZATA

(2008. március 25.)

a 2001/95/EK európai parlamenti és tanácsi irányelv értelmében a cigarettákra vonatkozó európai szabványok által követendő tűzvédelmi előírásokról

(EGT-vonatkozású szöveg)

(2008/264/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az általános termékbiztonságról szóló, 2001. december 3-i 2001/95/EK európai parlamenti és a tanácsi irányelvre (1) és különösen annak 4. cikke (1) bekezdésének a) pontjára,

mivel:

(1) A 2001/95/EK irányelvnek megfelelően az európai szabványokat európai szabványügyi testületeknek kell megállapítaniuk. Ezeknek a szabványoknak biztosítaniuk kell, hogy a termékek megfelelnek az említett irányelv általános biztonsági előírásainak.

(2) A 2001/95/EK irányelvnek megfelelően egy terméket a vonatkozó nemzeti szabványok hatálya alá tartozó veszélyek és veszélykategóriák tekintetében biztonságosnak lehet tekinteni, ha az megfelel az európai szabványokat átültető, önkéntesen alkalmazandó nemzeti szabványoknak.

(3) A cigaretták természetüknél fogva veszélyes termékek, mivel hőt termelnek és olyan éghető anyagot tartalmaznak, amely a cigaretta meggyújtása után folyamatosan ég annak egész hosszán. A meggyújtott cigaretta gondatlan elhelyezése vagy felügyelet nélkül hagyása tűzveszélyes helyzetet eredményez, ami balesettel, sérüléssel és anyagi kárral járhat. Számos példa van ilyen szerencsétlenség bekövetkeztére a Közösségben is; a becslések szerint évente legalább 1 000 baleset ilyen jellegű okokra vezethető vissza (2).

(4) Léteznek már olyan technikai megoldások, amelyek meggátolják, hogy a cigaretta egész hosszában leégjen akkor is, ha nem szívják aktívan. A kereskedelmi forgalomban lévő cigaretták cigarettapapírjában kb. 6 mm vastagságú és egymástól 20–30 milliméterre elhelyezett papírszalagok vannak elhelyezve. Ezek a „sebességkorlátozók” meggátolják, hogy oxigén kerüljön az égési térbe, ezáltal önmagától elalszik az égő cigaretta, legalábbis egy bizonyos szintig. Az ily módon csökkentett gyúlékonysági képesség által csökken a tűz terjedésének képessége és az általa előidézett kockázat.

(5) A cigarettákra vonatkozó biztonsági előírásokat a 2001/95/EK irányelv 4. cikkének rendelkezései értelmében kell meghatározni abból a célból, hogy a Bizottság felkérhesse a szabványügyi testületeket arra, hogy a cigaretták csökkentett gyúlékonysági képességére vonatkozóan szabványokat dolgozzanak ki az 1998. június 22-i 98/34/EK európai parlamenti és tanácsi irányelvben megállapított, a műszaki szabványok és szabályok terén történő információszolgáltatási eljárás szerint (3), és hogy biztosítva legyen az elfogadott szabvány Európai Unió Hivatalos Lapjában történő kihirdetése. A szabványügyi testületeknek megfelelő mértékben figyelembe kell venniük az ASTM E2187-04 szabványt.

(6) A Hivatalos Lapban történő kihirdetést követően a szabványnak megfelelően előállított cigarettákat úgy kell tekinteni, hogy a szabvány által biztosított tűzvédelmi előírások tekintetében megfelelnek a 2001/95/EK irányelv értelmében az általános termékbiztonságra vonatkozó általános biztonsági követelményeknek.

(7) Az e határozatban előírt intézkedések összhangban vannak a 2001/95/EK irányelvvel létrehozott bizottság véleményével,

A KÖVETKEZŐKÉPPEN HATÁROZOTT:

1. cikk

Célok

A határozat célja olyan előírások meghozatala, amelyek alapján a Bizottság felkérheti az illetékes szabványügyi testületeket arra, hogy a cigaretták gyúlékonysági képességének csökkentésére vonatkozóan szabványt dolgozzanak ki. A cigaretták gyúlékonysági képességét mérsékelni kell a tűz okozta balesetek, sérülések és anyagi kár csökkentése érdekében.

2. cikk

Meghatározás

E határozat alkalmazásában a csökkentett gyúlékonysági képességű cigaretta alatt olyan cigarettát kell érteni, amely ha nem szívják aktívan, önmagától elalszik, még mielőtt teljes hosszában leégne.

3. cikk

Követelmény

A következő biztonsági előírásnak kell eleget tenni a 2001/95/EK irányelv 4. cikkének alkalmazásában: a vizsgált cigarettaminták legfeljebb 25 %-ában megengedett, hogy a cigaretták teljes hosszakban leégjenek.

Kelt Brüsszelben, 2008. március 25-én. a Bizottság részéről Meglena KUNEVA a Bizottság tagja

(1) HL L 11., 2002.1.15., 4. o.

(2) ASPECT konzorcium, „Tobacco or Health in the European Union: past, present and future” (A dohány vagy az egészség az Európai Unióban: múlt, jelen, jövő). Európai Bizottság 2004,

(http://ec.europa.eu/health/ph_determinants/life_style/Tobacco/Documents/tobacco_exs_en.pdf).

(3) HL L 204., 1998.7.21., 37. o. A legutóbb a 2006/96/EK tanácsi irányelvvel (HL L 363., 2006.12.20., 81. o.) módosított irányelv.